Moenie Bybel wegskuif | Netwerk24
Die Bybel word maklik eenkant toe geskuif wanneer dit bots met mense se tradisies en gebruike. Vat maar die gebruik van titels in die kerk. Jesus verbied dit in Matteus 23. Tog steur baie mense hulle niks daaraan nie. Kerklike titels is steeds aan die orde van die dag.
In Matteus 5 verbied Jesus ook die aflê van geloftes, maar sommige mense doen dit as hulle in die nood is. Boonop bind hulle ander se gewete met sulke geloftes. O ja, dan is daar ook nog die tafelgebede dat die Here ons opreg dankbaar moet maak vir die kos en die hande moet seën wat dit voorberei het.
Jesus leer glashelder in Markus 6 en Markus 8 dat etegebede lofgebede aan God is. Sulke gebede gaan oor lof en dank, nie oor ons wat dankbaar gemaak moet word oor die kos of die kosmakers wat geseën moet word nie.
Lyk my ons grootste uitdaging is om die Bybel ernstig op te neem wanneer dit bots met ons konvensies of kultuur. – Stephan Joubert